Philips først med Dolby Vision 2 OLED-skærme

CES 2026: Philips løber med HDR-trøjen i 2026. Som den første tv-producent lancerer mærket OLED-tv med understøttelse af Dolby Vision 2 – en ny generation af billedteknologi, der lover mere intelligent og adaptiv billedkvalitet end nogensinde før.

Bekræftelsen kommer direkte fra Dolby i forbindelse med CES 2026 og placerer Philips i front, mens konkurrenter som Samsung fortsat fravælger Dolby Vision helt, og LG springer Dolby Vision 2 over på deres 2026-modeller.

Første OLED-tv med Dolby Vision 2

Ifølge Dolby vil flere af Philips’ kommende OLED-serier få den nye standard indbygget. Det gælder blandt andet OLED811, OLED911 og topmodellen OLED951 – alle planlagt til 2026. Dermed bliver Philips den første producent, der kombinerer OLED-paneler med Dolby Vision 2.

Dolby Vision 2 blev præsenteret i efteråret 2025 og er mere end blot en opdatering af HDR. Teknologien introducerer en ny billedmotor med såkaldt Content Intelligence, hvor tv’et analyserer indholdet i realtid og justerer lys, kontrast og farver mere dynamisk – også baseret på omgivelserne i stuen.

Konkurrenterne halter bagefter

Andre producenter har godt nok bekræftet Dolby Vision 2 i 2026, men primært på LCD-tv og via senere firmwareopdateringer. Hisense og TCL har meldt deres flagskibe klar, mens Sony og Panasonic endnu ikke har løftet sløret for, om teknologien finder vej til deres næste generation af tv.

Det gør Philips’ satsning ekstra opsigtsvækkende, fordi Dolby Vision 2 her er tænkt som en integreret del af OLED-platformen fra start.

Nye paneler og kraftigere hardware

Selvom Philips ikke deltager fysisk på CES 2026, peger alt på markante opgraderinger under motorhjelmen. OLED911 og OLED951 ventes at bruge næste generations Tandem WOLED-paneler – samme type som LG planlægger til sine kommende high-end-modeller.

Samtidig tyder meget på et skifte til MediaTeks Pentonic 800-chip, der blandt andet åbner for op til fire HDMI 2.1-porte og mere avancerede AI-baserede billedforbedringer. Det er en klar forbedring i forhold til nuværende Philips-modeller, som typisk er begrænset til to HDMI 2.1-indgange.

Philips først med Dolby Vision 2 OLED-skærme